KIRJALLINEN KYSYMYS E-0995/01

esittäjä(t): María Sornosa Martínez (PSE) komissiolle

(30. maaliskuuta 2001)

Aihe: Asbestia koskevan yhteisön lainsäädännön rikkominen Valencian autonomiassa (Espanja)

Valencian autonomiassa Sant Vicent del Raspeigissa sijaitsevan yrityksen Fibrocementos del Levanten työntekijät kääntyivät vuonna 1998 oikeuslaitoksen puoleen tehdäkseen valituksen haitasta, jota asbestin käyttö työssä aiheuttaa heidän terveydelleen. Sant Vicentin oikeusviranomaiset eivät ole vieläkään aloittaneet tapauksen käsittelyä samanaikaisesti kun tammikuun 2000 jälkeen on löydetty jo kuusi asbestille altistunutta uhria. Lisäksi on arvioitu, että vuonna 2005 (jolloin direktiiviä 85/467(1) laajentavan, asbestikieltoa koskevan direktiivin 99/77(2) on tultava voimaan) jo 30 prosenttia työtekijöistä on sairastunut.

Valencian autonomian talous- ja veroministeri antoi äskettäin julkisuuteen yritysrekisterin, jossa on yhteensä 32 asbestin kanssa vielä työskentelevää yritystä. Näiden yritysten työntekijät käyvät säännöllisissä lääkärintarkastuksissa, mutta ovat työssään täysin alttiina myrkylliselle materiaalille.

Vaikka direktiivin 99/77 säännökset astuvatkin voimaan vasta 1. tammikuuta 2005, Fibrocementos del Levante ja muut asbestin kanssa työskentelevät valencialaiset yritykset rikkovat muuta voimassa olevaa yhteisön lainsäädäntöä. Erityisesti on mainittava seuraavat direktiivit:

- työntekijöiden suojelemisesta vaaroilta, jotka liittyvät altistumiseen kemiallisille, fysikaalisille ja biologisille tekijöille työssä, annettu direktiivi 80/1107(3) (jonka liitteessä I mainitaan asbesti) ja

- asbestin aiheuttaman ympäristön pilaantumisen ehkäisemisestä ja vähentämisestä annettu direktiivi 87/217(4).

Edellä mainitun perusteella:

- Olisiko komissio valmis luomaan tukijärjestelmän uhreille, joita asbesti on mahdollisesti aiheuttanut ennen sen lopullista kieltämistä vuonna 2005?

- Aikooko komissio tutkia, ovatko Espanjan viranomaiset mahdollisesti rikkoneen direktiivejä 80/1107 ja 87/217 Fibrocementos del Levanten muiden valencialaisten yritysten tapauksessa?

(1) EYVL L 269, 11.10.1985, s. 56.

(2) EYVL L 207, 6.8.1999, s. 18.

(3) EYVL L 327, 3.12.1980, s. 8.

(4) EYVL L 85, 28.3.1987, s. 40.

Anna Diamantopouloun komission puolesta antama vastaus

(30. toukokuuta 2001)

Arvoisa parlamentin jäsen viittaa työntekijöiden suojelemisesta vaaroilta, jotka liittyvät altistumiseen kemiallisille, fysikaalisille ja biologisille tekijöille työssä, 27. marraskuuta 1980 annettuun neuvoston direktiiviin 80/1107/ETY(1), jonka mukaan erityisdirektiiveissä asetetaan raja-arvot ja muut erityiset vaatimukset tekijöille, jotka on lueteltu direktiivin liitteessä I. Tämän perusteella neuvosto antoi 19. syyskuuta 1983 direktiivin 83/477/ETY(2) työntekijöiden suojelemisesta vaaroilta, jotka liittyvät asbestialtistukseen työssä (toinen direktiivin 80/1107/ETY 8 artiklassa tarkoitettu erityisdirektiivi).

Direktiiviä 83/477/ETY on jo muutettu kahdesti: vuosina 1991 (91/382/ETY)(3) ja 1998 (98/24/EY)(4). Direktiivissä annetaan yhteisön säännöt, jotka koskevat työntekijöiden suojelemista asbestilta.

Direktiiviä ollaan parhaillaan tarkistamassa, ja on odotettavissa, että komission muutosehdotus hyväksytään seuraavien kuukausien kuluessa.

Espanja on saattanut tämän direktiivin moitteettomasti osaksi kansallista lainsäädäntöä, ja kansallisten toimivaltaisten viranomaisten tehtävänä on muun muassa työsuojeluyksiköiden avulla tarkastaa ja valvoa, että Espanjassa säädettyjä toimenpiteitä sovelletaan oikealla tavalla.

Näin ollen jäsenvaltioiden kuuluu varmistaa, että kansallisten toimenpiteiden täytäntöönpanoa valvotaan riittävästi, ja säätää korvauksista, joita sovelletaan ammattitauteihin, joiden syynä on työperäinen altistuminen asbestikuiduille.

Asbestin aiheuttaman ympäristön pilaantumisen ehkäisemisestä ja vähentämisestä 19. maaliskuuta 1987 annetun neuvoston direktiivin 87/217/ETY(5) mukaan asbestia on käsiteltävä niin, että asbestipäästöt ilmaan ja veteen ovat mahdollisimman vähäiset. Lisäksi kiinteää asbestijätettä olisi vähennettävä lähteessä ja ehkäistävä niin paljon kuin kohtuullisin toimenpitein on mahdollista. Näihin toimenpiteisiin sisältyy parhaan saatavilla olevan tekniikan käyttö, joka ei aiheuta kohtuuttomia kustannuksia, mukaan lukien kierrätys tai käsittely, milloin se on tarkoituksenmukaista. Asbestijätettä voidaan haudata maahan vain paikkoihin, joille on myönnetty lupa tätä tarkoitusta varten.

Direktiivi 87/217/ETY on saatettu osaksi Espanjan lainsäädäntöä. Kansalliset viranomaiset vastaavat direktiivin mukaisten toimenpiteiden täytäntöönpanosta.

Arvoisan parlamentin jäsenen kysymys ei sisällä riittävän tarkkoja tietoja, joiden perusteella voitaisiin päätellä, että Espanja on todennäköisesti rikkonut tai rikkoo edelleen yhtä tai useampaa edellä mainituista oikeudellisista velvoitteista.

(1) EYVL L 327, 3.12.1980.

(2) EYVL L 263, 24.9.1983.

(3) EYVL L 206, 29.7.1991.

(4) EYVL L 131, 5.5.1998.

(5) EYVL L 85, 28.3.1987.